Nos Humbertus, officialis, et Hugo, archipresbiter Eduensis, notum facimus universis quod in nostra presentia constituti dominus Renaudus, presbiter, et Henricus, filii quondam dompni Pasquelini de Edua, et Oudeardis, uxor dicti Henrici, laude et assensu Petri filii et Helisabeht et Dameron, filiarum dictorum Henrici et Oudeardis, uxoris ejus, vendiderunt et precise quittaverunt ecclesie Eduensi domum suam lapideam, sittam juxta domum domini Guillermi Galien, abbatis Sancti Stephani Eduensis, et terram retro et juxta dictam domum sittam, pro quadraginta solidis Divionensium, percipiendis pro parte dicti presbiteri singulis annis quamdiu vixerit in ecclesia Eduensi, et pro anniversario suo in novem lectionibus faciendo, et pro quadraginta libris Divionensium pro parte dicti Henrici, quas recepit in pecunia numerata. Promiserunt siquidem, prestito corporali juramento, dictam domum et terram predicte ecclesie contra omnes efficaciter garantire, et contra dictam venditionem per se vel per alium de cetero non venire nec aliquid reclamare. Abrenuncientes sub religione dicti juramenti, etc. Voluerunt eciam et concesserunt supradicti Renaudus, Henricus et Oudeardis quod si contra dictam venditionem per se vel per alium in aliquo venirent vel aliquid reclamarent, quod nos in ipsos excommunicationis sentenciam promulgaremus. In cujus rei testimonium, ad preces omnium predictorum, presentibus litteris sigilla nostra duximus apponenda. Actum anno gratie millesimo ducentesimo quadragesimo primo, mense Augusto.